Jesús tecyawaja tjevele na niná discipulopan jis lal,
jupj tjinyuca tsjun poꞌó,
tjevele Popay Dios lal.
Tjevele:
“Mpapay,
quina ca ma patsꞌ.
Jipj ntꞌa ca mis niswá,
jipj tjevelen jin.
Sin tjüꞌüsüs lis mijin gentas napj pajal ꞌüsüs,
pajal püné.
Mpes wa napj mpes ca sin müꞌüsüs wa jipj pajal ꞌüsüs,
pajal püné.
Jipj ntjeꞌan ꞌücj jis müjütütj pjü gentas.
Mpes gente jipj ntjeꞌan ꞌücj lovin ca mpatjam jipj lal ca la mejay napj.
Nin mpes la ꞌe mon gente sin müꞌüsüs lis mijin napj ꞌüsüs,
napj püné.
Yupj cyapj jacon̈ na,
ncapj jacon̈ wa na,
yupj lovin ca mpatjam jipj lal.
Jipj pjaní tꞌücꞌ way Dios.
Jipj nin tjejyam jis capj la pꞌacj gentas,
püna tjevelen jin.
”Nosis ntꞌa napj sin ꞌyüsa la tjejay jipj pajal ꞌüsüs,
pajal püné.
Pjü way tecyawaja la tjejay jipj ntjijütütj.
Mpapay,
nosis cjuwatsja na pꞌin,
cupj ꞌa mulutsja pajal pünetsja.
Quina la ꞌe mon napj pajal püné ca nsem niswá jipj pütꞌ ntꞌa,
püna jin pꞌiyá.
”Napj sin ꞌyüsa la tjejay noyomes nenem jipj poꞌó.
Jipj ntjeꞌan yupj,
nosis casá patja sin popé.
Yupj jipj jitsꞌaꞌatsja yas nam,
ne jipj ntjeꞌan yupj quinam.
Yupj la tjajay jipj tjevelen jin.
Quina yupj salejepj jipj ntjeꞌan pjü.
Jipj pꞌiyá nin la tjejay napj mpes.
Jipj tjevelen napj lal,
napj tjevelé nin pꞌiyá yupj jis lal.
Yupj jisas napj tjevelé.
Salejepj tꞌücꞌ way napj jipj mpe tjacuwis.
Topon wa jipj nin tjejyam.
”Quina la ꞌe mon yupj mpes.
Ma la ꞌe mon jipj ma jisas mpes.
La ꞌe mon jipj ntjeꞌan mpes pꞌin.
Jipj jitsꞌaꞌá way yupj,
mpes quina la ꞌe mon yupj mpes.
Pjü napj natsꞌaꞌá,
jipj jitsꞌaꞌá wa;
jipj jitsꞌaꞌá,
napj natsꞌaꞌá wa.
Niná noyomes la pꞌa sin ꞌyüsa la tjajay napj pajal ꞌüsüs,
pajal püné.
”Nasa ca mis quinam napj nosis mpe.
Mopꞌin ninana noyomes ca mpatjam nosis ntꞌa custjay.
Napj jipj ntꞌa ca mis.
Mpapay Dios,
pajal ꞌüsüs way jimpe.
Jipj ntjeꞌan niná noyomes.
Mpes najas jis majaman,
jipj pjü ꞌücj lejay mpes,
ca yupj lovin cyapj ncon̈cocj.
Nin mpes yupj pjü nin pꞌin yola ca nsem yom pjaní jinwá,
cupj jin pꞌiyá.
Napj tüpüꞌüs na yupj jis lal,
napj pꞌiyá lovin jis tjejyamá,
mpes lovin cyapj tocon̈ yupj.
Jipj püné mpes ꞌücj nin la tjejay.
Jis tjejyamá ne pꞌa wa ma malala lis tjiji.
Ma pjaní len̈ tjevyala.
Pjaní pꞌin tjemey.
Ma quelel cyapj cyón̈catsja jupj.
Jupj lovin malala lajay popa pꞌiyatsja.
Jipj Pyapel tjevele ca nin mpalas,
ne nin tepyala,
ca nin mpalas jipj Pyapel tjevelá.
”Quina ca mis jipj ntꞌa.
Ninana tjevelé nosis ntꞌa ꞌos na pꞌin,
yupj pajal ꞌücj jisas la sejay,
napj pajal ꞌücj najas jinwá.
Nas tjevelé yupj jis lal tsjan niná jipj quelel velen gente jis lal.
Nosis ntꞌa patja ma jisas yupj quinam.
Yupj ma yuwal yola nosis casá patja jis lal,
napj jinwá.
Napj ma wa yuwal nola nosis casá patja jis lal.
Mpes nosis casá patja ma jisas yupj.
Ma la ꞌe mon jipj ca jis man yupj nosis mpe.
Napj la ꞌe mon jipj ca majaman yupj,
diablo ma malala lis mijis yupj.
Gente jipj ntjeꞌan ma nin pꞌin yola nosis ntꞌa patja jis lal.
Nin pꞌiyá napj.
Napj ma wa nin pꞌin nola nosis casá patja jis lal.
Sin tjüꞌüsüs lis mijin tꞌücꞌ way.
Nin la mijin niná noyomes pajal ꞌüsüs witjacj ca nsem,
ne ca yupj la mijicj jipj velen jin pꞌin.
Pjü jipj velen tꞌücꞌ way.
Jipj nin tjejyam nosis ntꞌa patja ntꞌa.
Nin pꞌiyá napj sin tjejyam wa yupj nosis ntꞌa patja ntꞌa.
Napj nin lejay jipj velen jin lovin,
ca ꞌüsüs jis mpalas yupj.
Napj nin lejay mpes,
tꞌücꞌ way yupj ꞌücj ca la mijicj wa jipj velen jin lovin.
”Ma la ꞌe mon noyomes qui jatja mpes pꞌin.
La pꞌa mpes ꞌa le mon wa.
La pꞌa wa ca mponecj napj lal,
niyom qui jatja javelepj mpes.
Jipj lal velé yupj mpes wa.
Pjü mpes la ꞌe mon nin pꞌiyá ca yola nsem pjü,
cupj jin pꞌiyá.
Jipj napj mpes jacꞌ;
napj jipj mpes ꞌos wa.
Mpapay,
najas ca nin pꞌiyá nsem,
yupj ca majatjum cupj mpes.
Nin mpes nosis ntꞌa patja mponecj ca jipj nin tjejyam.
Jipj la tjejay napj ꞌücj la cüjay.
Napj nin pꞌiyá la tjejay yupj jis lal.
Napj la tjejay ca yupj ꞌücj wa la quijicj,
napj jin pꞌiyá.
Nin mpes ꞌücj nin pꞌiyá yola ca nsem yupj yuwá,
cupj nin pꞌiyá qjuiyola jinwá.
Napj yupj mpes ꞌos;
jipj napj mpes jacꞌ wa.
Nin mpes ꞌücj ca nin pꞌiyá yola yuwá tꞌücꞌ way.
Nina jis tepyala na,
nosis casá patja ca jus nlayecj jipj napj nin tjejyam.
Ca jus nlayecj wa jipj quelel la sejay napj mpes japon,
jipj quelel la nejay jinwá.
”Mpapay najas gente jipj ntjeꞌan mpatjam wa napj püꞌüs ntꞌa.
Najas neꞌaj ca jus nlayecj jipj la ntjejay napj pajal püné.
Nosis cjuwatsja na,
jipj quelel la nejaytsja,
mpes jipj la tjejay niná napj mpes.
Mpapay,
jim ꞌa pajal ꞌüsüs.
Nosis casá patja ma jis januctsja jipj;
napj ꞌa jis nuctsja.
Ninana noyomes jus nlay jipj nin tjejyam.
Napj sin ꞌyüsa la tjejay jipj mpes.
Newa ca sin ꞌyüsa la mejay.
Nin mpes jipj quelel la ntjejay jinwá,
nin pꞌiyá ca quelel la mijicj yupj pꞌa wa,
ne napj ca mpüꞌüs yupj jisas moꞌó”,
nin tjevele Jesús Popay lal.